OKAMOTO ไม่ได้ขายแค่ ถุงยางอนามัย
สุภาพบุรุษหลายท่านคงรู้จัก Okamoto 0.01  ซึ่งเป็นหนึ่งในถุงยางอนามัย ที่บางสุดในโลก  แต่จริงๆ แล้ว ธุรกิจหลักของ Okamoto กลับไม่ใช่ถุงยางอนามัย..  แล้ว Okamoto ทำอะไร? ลงทุนแมนจะเล่าให้ฟัง
28 มี.ค. 2562

OKAMOTO ไม่ได้ขายแค่ ถุงยางอนามัย / โดย ลงทุนแมน
สุภาพบุรุษหลายท่านคงรู้จัก Okamoto 0.01 
ซึ่งเป็นหนึ่งในถุงยางอนามัย ที่บางสุดในโลก
แต่จริงๆ แล้ว ธุรกิจหลักของ Okamoto กลับไม่ใช่ถุงยางอนามัย..
แล้ว Okamoto ทำอะไร?
ลงทุนแมนจะเล่าให้ฟัง
85 ปีก่อน..
พี่น้องตระกูล Okamoto เริ่มค้นคว้าวิจัยเกี่ยวกับ น้ำยางธรรมชาติ
หลังจากนั้นไม่กี่ปี 
พี่น้องตระกูล Okamoto ตัดสินใจก่อตั้งธุรกิจอุตสาหกรรมยางและพลาสติก
โดยมีสินค้าหลักๆ คือ ฟิล์มพลาสติกสำหรับตึกและอาคาร, วัตถุดิบสำหรับยานพาหนะ, วัตถุดิบในโรงงาน รวมไปถึงอุปกรณ์ทางการแพทย์
อย่างไรก็ตาม Okamoto เริ่มขยายธุรกิจไปยังธุรกิจอื่นๆ 
หนึ่งในนั้นคือ ถุงยางอนามัย
คู่แข่งคนสำคัญในตอนนั้นคงหนีไม่พ้นถุงยางอนามัย Durex
Durex ก่อตั้งธุรกิจขึ้นในปี 1915 
Okamoto ก่อตั้งธุรกิจขึ้นในปี 1934
ก่อตั้งช้ากว่า แถมเริ่มจากการขายสินค้าอุตสาหกรรม
แล้ว Okamoto ต่างจากถุงยางอนามัยยี่ห้ออื่นอย่างไร?
คำตอบก็คือ การเพิ่มมูลค่าผ่านนวัตกรรมและเทคโนโลยี นั่นเอง..
หนึ่งในนวัตกรรมที่สุภาพบุรุษรู้จักกันดี คงหนีไม่พ้น
นวัตกรรมความบางของถุงยางอนามัย
ที่ปัจจุบันบางลงเรื่อยๆ จนอยู่ในระดับ 0.01 มิลลิเมตร 
ซึ่งบางกว่าเส้นผมประมาณ 5 เท่า..
นอกจากนี้ Okamoto ยังกระจายความเสี่ยงไปยังธุรกิจอื่นๆ อีก เช่น ธุรกิจรองเท้ายาง, ถุงน้ำร้อน และอีกมากมายที่มีพลาสติกและยางเป็นวัตถุดิบ รวมไปถึงธุรกิจพลังงานแสงอาทิตย์..
แล้วผลประกอบการบริษัท Okamoto เป็นอย่างไร?
Okamoto Industries, Inc.
ปี 2016 รายได้ 25,300 ล้านบาท กำไร 1,450 ล้านบาท
ปี 2017 รายได้ 24,800 ล้านบาท กำไร 2,280 ล้านบาท
ปี 2018 รายได้ 25,800 ล้านบาท กำไร 1,950 ล้านบาท
สัดส่วนรายได้ของบริษัท Okamoto มาจาก
สินค้าอุตสาหกรรม 63.7% 
ของใช้ในครัวเรือน 35.9% 
และอื่นๆ อีก 0.4%
แปลว่า ธุรกิจหลักของ Okamoto คือ สินค้าอุตสาหกรรม 
อย่างไรก็ตาม บริษัทสามารถต่อยอดวัตถุดิบที่ผลิต กลายมาเป็น แบรนด์ที่สุภาพบุรุษรู้จัก
Okamoto มีฐานการผลิต 10 แห่ง แบ่งเป็น
ประเทศญี่ปุ่น 4 โรงงาน
ประเทศไทย 3 โรงงาน
ประเทศเวียดนาม, สหรัฐอเมริกา และจีน ประเทศละ 1 โรงงาน
ปัจจุบันบริษัท Okamoto Industries มีมูลค่ามากถึง 34,000 ล้านบาท
เรื่องนี้เป็นอีกหนึ่งกรณีศึกษาที่น่าสนใจของการทำธุรกิจ
หากเรามีธุรกิจเดิมๆ อยู่ 
แล้วสามารถนำนวัตกรรมมาต่อยอดธุรกิจของเราได้
จากชื่อโรงงานอุตสาหกรรมธรรมดาๆ 
อาจกลายเป็นที่รู้จักทั่วโลก เหมือน Okamoto ก็เป็นได้..
----------------------
รู้เรื่อง Okamoto แล้ว มารู้จักฝั่งคู่แข่งอย่าง Durex บ้าง อ่านได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-